Szarvaskoponyákat vitt egy tiltakozó nő a norvég parlamenthez
Rénszarvasok koponyáiból készült függönyt húzott a norvég parlament épülete elé egy lapp művész, hogy a kormány rénszarvasállományt ritkító politikája ellen tiltakozzon.
Maret Anne Sara 400 olyan állat koponyájából készítette az installációt, amelyeknek golyó oltotta ki az életét.

A Norvégia északi részén élő őslakosok közül származó művész csütörtökön az NRK tévének azt mondta, hogy szerinte a kormány rénszarvasokat tizedelő szándéka teljesen elhibázott és tisztességtelen.

Az intézkedéssel a hivatalos indoklás szerint azt akarják elérni, hogy az országban élő mintegy 220 ezer rénszarvas legeltetése ne terhelje túl a tundrát.

A művész bátyját, Jovsset Ante Sarát támogatja a műalkotással.

A férfi jogi úton kétszer is sikerrel megakadályozta, hogy 116 rénszarvasának számát 41-gyel csökkentenie kelljen. Azt mondta, nem tudna megélni, ha ennyi állatát le kellene vágnia.
Norvégia tiltakozás